b'\n_START_ARTICLE_\nSamois\n_START_PARAGRAPH_\nSamois var verdens f\xc3\xb8rste \xc3\xa5pent lesbiske/feministiske SM-organisasjon. Organisasjonen eksisterte mellom juni 1978 og mai 1983 i San Francisco, USA._NEWLINE_Samois er mest kjent for boka Coming to Power \xe2\x80\x93 Writing and graphics on Lesbian S/M, som var en antologi med tekster om SM skrevet av medlemmene i organisasjonen. Boka kom ut i 1981. Den fikk mye oppmerksomhet, og den provoserte andre feministiske milj\xc3\xb8er. Flere feministiske og lesbiske magasiner nektet \xc3\xa5 skrive om boka eller ta inn annonser for den, og enkelte feminist-bokhandler nektet rett og slett \xc3\xa5 ta den inn. Likevel solgte boka godt._NEWLINE_En tredel av denne boka ble gitt ut p\xc3\xa5 dansk i 1988 under navnet SMerte rimer p\xc3\xa5 hjerte \xe2\x80\x93 Om lesbiske og sadomasochisme._NEWLINE_I 1981 holdt Samois ogs\xc3\xa5 den f\xc3\xb8rste Ms. Leather-konkurransen._NEWLINE_Organisasjonen ble sentral i de tidlige stadiene av de feministiske \xc2\xabsex-krigene\xc2\xbb i USA mellom ekstreme feministiske porno- og SM-motstandere og kvinnelige sadomasochister. Samois mente at SM var forenlig med de feministiske verdiene og idealene, og var imot de generelle negative holdningene til SM som fantes i det feministiske milj\xc3\xb8et._NEWLINE_Samois hentet navnet sitt fra boka Historien om O. Der er Samois navnet p\xc3\xa5 stedet der den eneste kvinnelige Dominaen i boka bor, og hvor det foreg\xc3\xa5r SM-aktivitet kun mellom kvinner._NEWLINE_Et av de mest kjente medlemmene i Samois er forfatteren og SM-aktivisten Pat Califia.'